
ETTEPANEKUD
A.	arvestades, et Saksamaa esitas 15. novembril 2023 taotluse EGF/2023/003 DE/Vallourec, et saada EGFist rahalist toetust seoses koondamistega Saksamaal ettevõttes Vallourec (Vallourec Deutschland GmbH (VAD)); 
B.	arvestades, et taotlus on esitatud 1 518 koondatud töötaja kohta, kelle tegevus ettevõttes VAD on lõppenud; arvestades, et ettevõtja tegutseb NACE Revision 2 osa 24 (põhimetallide tootmine) alla kuuluvas majandussektoris; arvestades, et ettevõtja koondas asjaomased töötajad Düsseldorfi piirkonnas;
C.	arvestades, et komisjon luges Saksamaa taotluse lubatavaks EGFi määruse artikli 4 lõike 2 punkti a kohaste sekkumiskriteeriumide alusel, milles on seatud tingimuseks, et neljakuulise võrdlusperioodi jooksul on liikmesriigi ettevõttes koondatud vähemalt 200 töötajat, kaasa arvatud töötajad, kes on koondatud ettevõtte tarnijate või tootmisahela järgmise etapi tootjate juures, ja/või füüsilisest isikust ettevõtjad, kes on oma tegevuse lõpetanud;
D.	arvestades, et komisjon võttis 29. veebruaril 2024 vastu ettepaneku võtta vastu otsus EGFi kasutuselevõtmise kohta rahaliste vahendite eraldamiseks Saksamaale, et toetada 835 toetusesaaja, st ettevõttes VAD koondatud töötaja tagasipöördumist tööturule; 
[bookmark: _GoBack]E.	arvestades, et Vallourec Deutschland GmbH (VAD) on Prantsusmaa ettevõtte Vallourec S.A. tütarettevõte Saksamaal; arvestades, et ettevõte tootis kuumvaltsitud õmblusteta terastorusid oma kahes terasetehases Saksamaa naaberlinnades Düsseldorfis ja Mülheimis; arvestades, et pärast aastatepikkust rahalist kahju käivitati 2018. aastal mitu restruktureerimis- ja vähendamismeedet ning sihtotstarbeline taastamiskava; arvestades, et töötajad ilmutasid valmisolekut teha tootmiskohtade päästmiseks suuri järeleandmisi; arvestades, et sellest hoolimata on alates 2015. aastast restruktureerimise tõttu kaotatud üle 1 400 töökoha; 
F.	arvestades, et ettevõte Vallourec S.A. otsustas 2021. aastal oma Saksamaa torutehased müüa ja viia tootmine Brasiiliasse; arvestades, et kõik tootmiskohtade müümise katsed luhtusid, mille tulemusel ootab tootmiskohti lõplik sulgemine ja allesjäänud tööjõu koondamine, mis viiakse lõpule 1. jaanuariks 2025 (kolmes järgus – esimene osa töötajaid lahkus ettevõttest 1. jaanuariks 2024, teine osa lahkub 1. juuliks 2024 ja kolmas osa 1. jaanuariks 2025); 
G. 	arvestades, et ettevõte VAD nõustus looma iga koondamislaine jaoks üleminekuettevõtte, pakkudes 1966. aastal või varem sündinud töötajatele ka võimalust jääda ennetähtaegselt pensionile, ning neile töötajatele, kes ei pruugi uue töökoha leidmisel enam abi vajada, võimalust lõpetada töösuhe omal soovil;
H.	arvestades, et neil koondamistel on eeldatavasti märkimisväärne kahjulik mõju kohalikule majandusele, kus viimastel aastakümnetel on toimunud suured struktuurimuutused – nimelt on töökohtade arv tootmises ja eelkõige metallitootmises märkimisväärselt vähenenud; juhib tähelepanu sellele, et koondamiste tõttu suureneb töötuse määr Mülheimi ja Düsseldorfi linnas vastavalt 11,6 % ja 5,6 %; 
I.	arvestades, et kohalikud tööturud on selles piirkonnas väga erinevad, kuna Mülheimis on suur tööpuudus, samas kui Düsseldorfi teenindussektoris on tööhõive väga kõrge; arvestades, et koondatud töötajate oskused ei vasta tööturul nõutavatele oskustele; arvestades, et enamikul asjaomastest töötajatest on seljataga pikk ametialane karjäär, nad on töötanud VADis kaua ja nende kvalifikatsioon muudab nad praegusel tööturul konkurentsivõimetuks; arvestades, et seetõttu on neile töötajatele raske pakkuda kvalifitseeritud töökohtade saamiseks vajalikku täiend- ja ümberõpet, mis vastaks tööturu nõudmistele, kuna üheaegselt koondatavate inimeste arv on suur; 
J.	arvestades, et Saksamaa on kinnitanud, et vastavalt määruse (EL) 2021/691 artikli 7 lõikele 4 konsulteeriti individuaalsete teenuste kooskõlastatud paketi koostamisel sotsiaalpartneritega; 
K.	arvestades, et Saksamaa on kinnitanud, et EGFist rahalist toetust saavad meetmed ei saa rahalist toetust liidu muudest rahastamisvahenditest;
L.	arvestades, et EGFi toetus ei tohi ületada iga-aastast maksimumsummat, mis on 186 miljonit eurot (2018. aasta hindades), nagu on ette nähtud nõukogu 17. detsembri 2020. aasta määruse (EL, Euratom) nr 2020/2093 (millega määratakse kindlaks mitmeaastane finantsraamistik aastateks 2021–2027) artiklis 8;
seepärast palub tööhõive- ja sotsiaalkomisjon vastutaval eelarvekomisjonil lisada oma resolutsiooni ettepanekusse järgmised ettepanekud:
1.	tuletab meelde, et EGFi eesmärk on näidata üles solidaarsust toetusesaajatega ja pakkuda neile tuge; on seisukohal, et EGFi rahalist toetust tuleks peamiselt kasutada aktiivseteks tööturumeetmeteks ja individuaalseteks teenusteks, mille eesmärk on aidata toetusesaajatel kiiresti kvaliteetsele ja püsivale töökohale naasta kas oma algsel tegevusalal või väljaspool seda; rõhutab, kui oluline on valmistada töötajaid ette Euroopa majanduse ja ühiskonna hädavajalikuks rohe- ja digipöördeks; kordab sellega seoses liidu olulist rolli, kes muu hulgas EGFi kaudu aitab rahastada õiglaseks üleminekuks vajalike kvalifikatsioonide omandamist kooskõlas Euroopa rohelise kokkuleppega; 
2.	nõustub komisjoniga, et EGFi määruse artikli 4 lõike 2 punktis a sätestatud tingimused on täidetud ja Saksamaal on õigus saada nimetatud määruse alusel rahalist toetust summas 2 984 627 eurot ehk 60 % kogukulust, mis on 4 974 379 eurot ja sisaldab individuaalsete teenuste kulusid summas 4 783 057 eurot ning ettevalmistus-, haldus-, teavitamis- ja reklaami- ning kontrolli- ja aruandluskulusid summas 191 322 eurot;
3.	väljendab heameelt asjaolu üle, et alates 2022. aasta novembrist on Saksamaa EGFi korraldusasutus pidanud võimaliku EGFi taotluse üle arutelusid koondava ettevõtjaga, üleminekuettevõtte asutamise eest vastutava kolmandast isikust töövõtjaga, avaliku tööturuasutusega ning Nordrhein-Westfaleni liidumaa vastavate ametiasutustega ning et 13. veebruaril 2023 jõuti kokkuleppele ühises tegevuskavas;
4.	märgib, et taotlus on esitatud ettevõttes Vallourec Deutschland GmbH (VAD) koondatud 1 518 töötaja kohta; märgib lisaks, et 835 töötajat on sihtrühma kuuluvad toetusesaajad; rõhutab, et 73,5 % sihtrühma kuuluvatest toetusesaajatest on vanuses 30–54 aastat, 20,1 % on üle 54-aastased, 89,1 % on kesk-, keskeri- või sellest madalama haridusega ning 95,6 % neist on mehed; rõhutab lisaks, et individuaalsete teenuste osutamisel tuleks arvesse võtta nende rühmade erivajadusi, pidades eelkõige silmas nende oskuste kirjeldust ja olukorda kohalikel tööturgudel;
5.	rõhutab, et Saksamaa on kinnitanud, et EGFist rahalist toetust saavad meetmed ei saa rahalist toetust liidu muudest rahastamisvahenditest;
6.	tuletab meelde, et töötajatele vastavalt EGFi määruse artikli 8 lõike 7 punktile h osutatavad individuaalsed teenused koosnevad järgmistest meetmetest: a) oskuste täiendamine, b) kutsealane ettevalmistamine ja nõustamine / aktiveerimismeetmed, c) nõustamisteenused ettevõtlusega alustamiseks, d) ettevõtlusega alustamise toetused, e) abi tööotsimisel, f) täiendõppe stiimulid, g) lisastiimulid ja h) koolitustoetus;
7.	väljendab suurt heameelt kavandatud digitaalsete põhioskuste (Digitale Grundqualifizierung) meetme üle, millega levitatakse digiajastul vajalikke oskusi, nagu on nõutud EGFi määruse artikli 7 lõikes 2; märgib, et nimetatud meede on suunatud eelkõige nendele osalejatele, kellel puuduvad digioskused või kelle digioskused on vähesed; väljendab heameelt asjaolu üle, et osalejatele antakse sülearvutid, mis võimaldab neil kodus kursust jälgida ja oma oskusi lihvida, samuti asjaolu üle, et erilist tähelepanu pööratakse rakenduslikele oskustele, mis aitavad osalejatel kasutada tööotsinguks veebivahendeid;
8.	tuletab meelde EGFi määruse artikli 7 lõike 2 punktis b sätestatud võimalust võtta kooskõlastatud paketi raames piiratud ajavahemikul erimeetmeid, muu hulgas maksta lapsehoiutoetust, et hõlbustada tööotsijate osalemist kavandatud meetmetes.

